ليه القطط مش بتخاف من الكلاب زي زمان؟
#000000
زمان لما كنا بنشوف قطة بتعدي من شارع فيه كلاب كنا بنلاحظ إنها بتبقى مَرعوبة وخايفة وبتحاول قدر الإمكان إنها تهرب من المكان، والحقيقة ده شئ طبيعي ومفيهوش أي مشكلة؛ لأن الكلاب هي نِد أساسي مُشاكس للقطط في الحياة البرية عمومًا.المدهش بقى هو إننا مؤخرًا مابقناش بنشوف الكلام ده خالص، وبقى فيه حاجة غريبة جدًا بتحصل، القطط مابقتش بتخاف من الكلاب زي زمان، يعني تبقى شايف مجموعة من الكلاب عاملين روبطاية وواقفين على ناصية وتيجي قطة تتمشي وسطهم عادي جدًا مفيش أي حاجة، بل إن في بعض الأحيان ممكن قطة تهجم على كلب وتضربه لمجرد إنه قرب من أطفالها، أو حاول يتعدى على الطعام بتاعها، فياترى بقى إيه تفسير الظاهرة الغريبة دي، هل القطط دلوقتي بقى عندها جرأة وشجاعة مقارنة بالماضي، ولا إيه الموضوع بالظبط؟
#000002
عداء القطط والكلاب هو واحد من الأمور اللي بتثير فضول الناس وهي علاقة ملفته فعلاً للإنتباه لدرجة إنه تم إستغلالها في عدد كبير من الأعمال الفنية، بل والرسوم المتحركة كمان، لكن خلينا هنا بقى نوقف واقفة كده ونعرف هما ليه أصلاً بيتخانقوا؟موضوع العداء اللي بين القطط والكلاب، موجود فيه عدد من الفرضيات المطروحة اللي بتحاول تفسر الموضوع، وأحد الفرضيات دي هي نوع الفصيلة اللي بينتمي ليها كل حيوان منهم، لو جيت ترجع بالشريط ورا شوية هتلاقي إن القطط بتنتمي لـ فصيلة (السِّنَّوْرِيَّات)، وهي الفصيلة اللي بينتمي ليها الأسد، والنمر، والبُبُور، والفهد، وأنواع أخرى عديدة، أما الكلاب فـ دول بينتموا لفصيلة (الكلبيات) واللي بتضم الذئاب والثعالب والقيوط، وكمان أقرباء لفصيلة (الضَبُعِيّات) اللي بينتمي ليها الضِباع بجميع أشكالها، والفصائل دي فيه بينهم عداء في الحياة البرية عمومًا نظرًا لكونهم منفاسيين أقوياء لبعضهم؛ وعشان كده ممكن نعتبر الصراع اللي بين القطط والكلاب المنزلية، ماهو إلا إمتداد للفطرة الخاصة بـ فصيلة كل نوع منهم في البرية.وعلى ذكر الإستئناس، ف خلينا نوضح إن الكلاب ماهياش حيوانات أليفة بطبعها، الكلاب في بادئ الأمر كانت حيوانات مفترسة بتعتمد على مطاردة الكائنات الأصغر والأضعف منها عشان تتغذى عليها، لكنها اكتسبت الوداعة مع مرور الوقت لما بدأ الإنسان محاولاته في إستئناسها، وأكبر دليل على كده هو إن مش كل الكلاب بنفس القدر من الهدوء والإتزان ومازال فيه منها أنواع شرسة جدًا، فبالرغم من كونها تعتبر أحد الحيوانات المستأنسة إلا إن الافتراس لا يزال جزء من طبيعتها، ونفس السيناريو بالظبط بينطبق على القطط.
#000004
فيه فرضية تانية بقى بخصوص نفس الموضوع لكنها مختلفة تمامًا عن الأراء اللي فاتت، الفرضية دي بتقول إن الموضوع مالهوش علاقة بالفصائل ولا حاجة، ولكنه متعلق بهدف حماية الممتلكات المتمثلة في منطقة الإقامة، والمواد الغذائية، يعني بالعربي كده الباحثين دول شايفين إن عداء القطط والكلاب الموجودين في الشوارع، ما هو إلا محاولة فرض سيطرة كل واحد منهم على المكان وتأمين احتياجاته، وده بعيدًا عن الإنتماء العِرقي لكل فصيلة.ومن وجهه نظرهم الهجوم من قبَّل الكلاب مش متعلق بالقطط كنوع، ولكنه متعلق بأي حيوان آخر بيحاول إنه يقرب من منطقة الكلاب أو من الجماعات الخاصة بيهم، يعني لو سنجاب مثلاً إقتحم بيئة الكلاب هيهجموا عليه، ولو فأر إقتحم بيئة الكلاب برضو هيهجموا عليه، وكذلك لو ذئب أو ثعلب، أو غيرهم من الحيوانات، وفيه فيديوهات كتير على الإنترنت ممكن تشوف فيها مواقف من دي كتير، إذًا الشاهد في الموضوع إن القطط هي اللي متواجدة في بيئة الكلاب بكثرة دونًا عن غيرها من الحيوانات؛ وعشان كده العداء اللي بينها وبين الكلاب واضح عن العداء اللي بين الكلاب وبين أي نوع تاني.
#000005
طيب قولنا إن القطط والكلاب أعداء، وبيهجموا على بعض، بس أنا كل يوم الصبح بشوف قطة بتعدي جنب الكلاب عادي ومحدش بيقولها أنتي بتعملي إيه، وبشوف كلب بياكل من صناديق القمامة جنب مجموعة من القطط والحياة وردي ومفيش أي مشاكل.الحقيقة المشهد اللي بنشوفه بشكل متكرر ده، بيحصل لعدة أسباب، أولهم، هو توافر الطعام وتعدد مصادر الغذاء، القطط والكلاب في الطبيعي بيتخانقوا ليه، مش عشان قلة مصادر الغذاء، طب دلوقتي النقطة دي مش موجودة في المدن؛ بسبب صناديق ومقالب القمامة الموجودة في كل حتة تقريبًا؛ وبسبب الزيادة في طهي الأطعمة بكميات كبيرة، ورمي الباقي في المهملات، بقى فيه خيرات كتير قدام القطط والكلاب، وبالتالي مفيش داعي إنهم يهجموا على بعض، ولا يشغلوا بالهم ببعض أصلاً، كده كده الأكل كتير، وموجود في كل مكان؛ وعشان كده ممكن عادي جدًا تشوف مجموعة من القطط والكلاب بياكلوا من نفس صندوق القمامة ومحدش فيهم بيهجم على التاني.وبالإضافة للعامل ده، فيه عامل تاني مهم، ألا وهو كثرة الأعداد، القطط والكلاب في الشوارع في الفترة الأخيرة عددهم بقى كتير جدًا مقارنة بالسابق، من شوية كنا بنتكلم في النقطة الخاصة بفرض السيطرة على المكان، وإنها سبب في هجمات الكلاب والقطط على بعض، لكن بسبب الزيادة المهولة في أعداد كل صنف منهم بدأ مفهوم المناطق الجغرافية والسيادة المكانية يتلاشى من عندهم؛ لأن كده كده الأعداد كتير ومفيش حل كده كده غصب عنهم لازم هيبقوا قريبين من بعض، وبالتالي مضطرين يتعايشوا قدر الإمكان عشان الدنيا تمشي، وده اللي بدوره خلق جو بيسوده الهدوء بين مجموعات القطط ومجموعات الكلاب، وحرفيًا ممكن تحس بإنهم عاملين مع بعض معاهدة سلام غير مكتوبة.ومن الأسباب أيضًا اللي بتخليهم يتجنبوا بعض، هو إن كل طرف فيهم عارف إنه لو دخل خناقة مع التاني، الإتنين هيطلعوا بخساير؛ وده لأن القطط مَرنة وسريعة، وكذلك الكلاب ضخمة وشرسة، كل واحد منهم عنده مقومات ممكن يأذي بيها التاني، والعوامل دي وغيرها هي اللي سببت حالة المُعايشة الغريبة بين القطط والكلاب في الشوارع مع إن مش ده الشئ اللي المفروض يحصل ما بينهم.وبالرغم من اللي قولناه ده ممكن تشوف قطط وكلاب بيتخانقوا عادي كده، وده في العادة بيكون راجع لسبب من إتنين، أولهم، هو إن القطة دي غريبة عن المنطقة؛ لأن الحيوانات اللي بتكون عايشة في نفس المكان بيبقوا عارفين بعضهم، ومن النادر إنك تلاقي كلب بيعتدي على قطة بتعيش معاه في نفس الشارع، في حين إن لو فيه حيوان غريب اقتحم بيئتهم بينفروا منه وبيهاجموه، ولك أن تتخيل بإن لو كلب من منطقة غريبة هجم على قطة في المكان، بتبدأ كلاب المنطقة يتخانقوا معاه ويبعدوه عن المكان.
#000007
تاني حاجة بقي هي شغل النسوان، القطط الإناث هي دايمًا اللي بتتخانق مع الكلاب مش الذكور، وده في العادة بيكون بسبب إن الكلب مثلاً قرب من أطفالها أو حاجة زي كدا وفي الوقت ده، القطة بتكتسب جرأة غير عادية وبتتحول لـ وحش، فـ لو شوفت قطة بتتخانق مع كلب، فـ إعرف على طول إنها غالبًا أنثى، لكن بعيدًا عن السببين دول الطرفين بيعيشوا في سلام.ومن أحد الأدلة على موضوع المُعايشة اللي بنتكلم عنه، هي علاقة غريبة جدًا بين الدِببة والذئب، من المألوف في الحياة البرية هو إن الدببة والذئاب بيهاجموا بعض، الذئاب حرفيًا بتاكل الدِببة، وخصوصًا لو مجموعة كبيرة من الذئاب إتلموا على دب وحيد، وعلى الجانب الآخر الدببة في الخناقات بتقتل الذئاب؛ الدببة مخلوقات ضخمة وبتمتلك مخالب قوية وتعتبر من أقوى الحيوانات اللي عايشة في البرية.الموضوع لحد هنا عادي ومفيش فيه أي مشاكل، الغريب بقى إن في بعض الأحيان لما الذئاب والدِببة بيتواجدوا في منطقة واحدة، أحيانًا بيتعمدوا إنهم يتجاهلوا بعض، كل واحد فيهم عارف إن الطرف التاني مؤذي وأي خناقة بينهم الإتنين هيخرجو منها خسرانين؛ فبيمشوا بمبدأ صباح الفل يا جاري أنت في حالك وأنا في حالي.
#000008
والموضوع مش متوقف لحد كده، المدهش إن عدسة المصوريين لقطت مشاهد بين الدِببة والذئاب غاية في الغرابة، وخليني أقولك إن الصورة اللي قدامك دي حقيقة ومش فوتوشوب ولا حاجة، اللي قدامك دول أنثى ذئب رمادي ودب بني، حرفيًا عايشين مع بعض.
#000009
الذئب والدب بيتشاركوا الطعام مع بعض، ومفيش طرف منهم بيهاجم على التاني.
#000011
وفيه مشاهد آخرى شبيهة بدي، ممكن نشوفها بين الدِببة القطبية وكلاب الصيد، في المناطق القطبية، بالرغم إن السكان المحليين بيستخدموا كلاب الصيد بهدف إخافة الدِببة القطبية تحديدًا، إلا إن أحيانًا بيحصل مشهد زي اللي قدامنا ده بالظبط، كلاب الصيد والدِببة أحيانًا بيلعبوا مع بعض.
#000012
بالعودة بقى لموضوع القِطط والكلاب فيه عدد كبير من مُربي الحيوانات الألفية حاولوا إنهم يثبتوا عكس المعتقدات السائدة عند الناس، وبدأوا يربوا قطط وكلاب في نفس البيت، عشان يثبتوا إن ألد الأعداء عادي جدًا ممكن يعيشوا مع بعض بسلام، وده طالما مصالحهم ما إتعارضتش مع بعض ومفيش طرف فيهم طغى على الأخر، وبالفعل توصلوا لنتائج زي اللي في الصور دي بالظبط.
#000013
القط والكلب اللي إتربوا مع بعض بيكبروا وبيبقوا أصدقاء، بل لو جبت معاهم حيوان جديد هيتخانقوا معاه، يعني لو جبت ليهم قطة جديدة، هينفروا منها تمامًا والقطة القديمة هتميل للكلب أكتر، بالرغم من إن القطة الجديدة من نفس نوعها، وده كله سبحان الله ما هو إلا تعايش بين المخلوقات.
#000014
حشرات عملاقة.. انقرضت الحمد لله
#000017
حيوانات متخصصة في تدمير نفسها
#000019
إزاي العلماء عرفوا صوت الديناصورات رغم إنها إنقرضت من زمان؟
#000020